
Text rozhodnutia
Súd: Krajský súd Banská Bystrica Spisová značka: 35Cbi/80/2006 Identifikačné číslo súdneho spisu: 6006201631 Dátum vydania rozhodnutia: 28. 03. 2007 Meno a priezvisko sudcu, VSÚ: Mgr. Anna Žabková ECLI: ECLI:SK:KSBB:2007:6006201631.1 Uznesenie Krajský súd v Banskej Bystrici v obchodno-právnej veci navrhovateľa JUDr. M. T., P.., advokátka so sídlom v B. B., N. S. č. X, správkyňa konkurznej podstaty úpadcu G., spol. s r.o. „v konkurze", P. č. XXX,. IČO: XX. XXX. XXX. proti odporcovi JUDr. V. K., súdny exekútor, H. X/XXX,. P. o vydanie platobného rozkazu vo výške 880.000,- Sk s prísl. takto r o z h o d o l : Konanie sa zastavuje. o d ô v o d n e n i e : V žalobe zo dňa 20.11.2006 sa navrhovateľka domáhala, aby súd vydal platobný rozkaz v ktorom uloží odporcovi povinnosť zaplatiť v prospech konkurznej podstaty úpadcu G. spol. s r.o. „v konkurze“, P. XXX,. IČO: XX. XXX. XXX. sumu vo výške 880.000,- Sk spolu s 17,6 % ročným úrokom z omeškania zo sumy 880.000,- Sk od 27.11.2001 až do zaplatenia a uhradiť mu trovy konania, všetko do 15 dní od doručenia platobného rozkazu, alebo aby v tej istej lehote podal odpor na tomto súde. Podľa ust. § 5 ods. 1 písm. a) zák. č. 71/1992 Zb. v znení zák. č. 621/2005 Z.z. poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa ust. § 8 ods. 1 zák. č. 71/1992 Zb. v znení zák.č. 621/2005 Z.z. poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Podľa ust. § 10 ods. 1 zák. č. 71/1992 Zb. v znení zák. č. 621/2005 Z.z. ak nebol zaplatený poplatok splatný podaním návrhu na začatie konania, odvolania alebo dovolania, súd vyzve poplatníka, aby poplatok zaplatil v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Keďže navrhovateľka nezaplatila súdny poplatok s podaním návrhu súd ju vyzval na zaplatenie súdneho poplatku výzvou zo dňa 12.2.2007 doručenou navrhovateľke dňa 13.2.2007 v lehote 10 dní vo výške 52.800,- Sk podľa zák. č. 71/1992 Zb. v znení zákona č. 621/2005 Z.z. položky 2 písm. a) Sadzobníka súdnych poplatkov. Navrhovateľka reagovala na výzvu súdu na zaplatenie súdneho poplatku podaním zo dňa 21.2.2007 doručeným súdu dňa 22.2.2007 v ktorom uvádzala, že podľa ust. § 4 písm. m) zák.č. 71/1992 Zb. o súdnych poplatkoch a poplatku za výpis z registra trestov v znení zákona 621/2005 Z.z. je správca podľa osobitného predpisu od poplatku oslobodený. Vzhľadom na túto skutočnosť, že navrhovateľka v konaní vystupuje ako správkyňa konkurznej podstaty mala za to, že v danom prípade sa na správcu vzťahuje oslobodenie od súdneho poplatku. Súd svojim Oznámením zo dňa 6.3.2007 doručeným navrhovateľke dňa 8.3.2007 oznámil navrhovateľke, že oslobodenie od zaplatenia súdneho poplatku za podaný návrh na začatie konania sa na tento spor nevzťahuje, pretože pri ust. § 4 ods. 2 písm. m) zák. č. 71/1992 Zb. v znení zák. č. 621/2005 Z.z., na ktoré sa navrhovateľka odvolávala je uvedená poznámka 3f, ktorá znamená odkaz na zák.č. 7/2005 Z.z. z čoho vyplýva, že oslobodenie od zaplatenia súdneho poplatku za podaný návrh na začatie konania sa pre správcu konkurznej podstaty vzťahuje len na konania súvisiace s konkurzným konaním vedeným podľa zák. č. 7/2005 Z.z. o konkurze a reštrukturalizácii a o zmene a doplnení niektorých zákonov a nie na konkurzné konanie vedené podľa zák. č. 328/1991 Zb. o konkurze a vyrovnaní platnom v čase podania návrhu na vyhlásenie konkurzu na majetok úpadcu G., spol. s r.o. „v konkurze“, P. XXX,. IČO: XX. XXX. XXX. Vzhľadom k tomu, že v danom prípade navrhovateľka neuhradila súdny poplatok s podaním návrhu na začatie konania a súdny poplatok neuhradila ani dodatočne, v lehote stanovenej vo výzve súdu na zaplatenie súdneho poplatku zo dňa 12.2.2007 a ani po Oznámení Krajského súdu v Banskej Bystrici zo dňa 6.3.2007, súd konanie podľa ust. § 10 ods. 1 zák. č. 71/1992 Zb. v znení zák. č. 621/2005 zastavil. Poučenie: Proti tomuto rozhodnutiu je možné podať odvolanie v lehote do 15 dní odo dňa jeho doručenia písomne, dvojmo, prostredníctvom tunajšieho súdu na NS SR v Bratislave.

